**Gran** er en kommune i Innlandet, rundt sju mil nord for Oslo. Kommunen grenser i nord til Søndre Land og Vestre Toten, i øst til Hurdal og Nannestad, i sør til Lunner og Jevnaker, og i vest til Ringerike. Det er heller ikke langt til Sør-Aurdal og Valdres fra den nordvestre delen av kommunen. Gran kommune er del av Hadeland, et tidligere sentralt småkongerike på Østlandet.

Geografi og befolkning
----------------------

Stedsnavnet *Gran* er en moderne form av gårdsnavnet *Granar*, som var navn på prestegården og siden ga navn til hele sognet. Det kommer av treslaget gran.

Arealet er delt i to av Randsfjorden (ca. 134 moh.), der den vestre delen utgjør den minste arealdelen av kommunen. Veldig sentral i den østlige delen av kommunen er Viggadalen med den lille elva Vigga som renner ca. 15 km fra sør mot nord gjennom kommunen fra Lunner kommune. Jordbrukslandskapet ligger stort sett fra 135 moh. til 500 moh. Det høyeste punktet i kommunen er Lushaugen 812 moh, på grensa mot Hurdal kommune. I kommunen ligger også Brandbukampen og Sølvsberget, som begge er vulkanske plugger. Godt synlig er også Hvalebykampen like øst for Jarenvatnet.

De fleste innbyggerne bor i tettstedene Gran (også kalt Vassenden – i den søndre enden av Jarenvannet), Brandbu og Jaren og en del i Grymyr. Bjoneroa er det eneste tettstedet på vestsiden av Randsfjorden.

Gran har mange bondegårder, noen helt tilbake fra før vår tidsregning, med stor arealdyrking av korn, poteter, grønnsaker, frukt o.l. sammen med et stort dyrehold. Bl.a. var kommunen lenge størst i landet innen svinehold. Det må også nevnes at Gran (sammen med de 2 andre Hadelandskommunene) er ei kjent hestebygd, særlig innen travsporten, med massevis av gode travhester som f.eks. Alm Svarten og Mørtvedt Jerkeld. Grendene i Gran er mange, utenom tettstedene kan det nevnes Granavollen, Granåsen, Vestre Gran, Tingelstad, Søndre Ål (nå også kalt SÅS etter sportsklubbens navn), Nordre Ål/Ringstad (med Skjervumsfeltet), Jarenstranda, Moen, Røykenvika, Bleiken, Hennung, Gullerudvika/Elvestua (også kalt Suppedalen), Stranda/Gjervika, Bjonskogen og Vestre Brandbu.

Oversikt over tettsteder i Gran kommune| Tettsted | Innbyggere | Areal km² | innb/km² | Rang |
| --- | --- | --- | --- | --- |
| Brandbu/Jaren | 5 084 | 5,71 | 891 | 106 av 990 |
| Gran/Ringstad | 1 679 | 1,45 | 1 160 | 266 av 990 |
|

Av kommunens 13 550 innbyggere bor 6 185 i tettbebyggelse (
45.6 prosent), og 7 324 i spredtbygde strøk (
41 bor på ukjent sted).

Aktiviteter
-----------

Gran har flere topper over 700 moh. mange over 600 m og enda flere over og rett under 500 m. Høyest er Lushaugen 812 moh. (på grensen til Hurdal i Akershus). Fiskevann er det hundrevis av, foruten Randsfjorden som har bra forekomst av bl.a. sik, ørret, gjedde og abbor. Det finnes flere plasser hvor leirliv og hytteliv kan leves, for eksempel ved Randsfjorden, Fjorda, Skjerva (delvis i Lunner), Sagvollen, Åstjern, Lygna med fler. Vinterstid er det et flott løypenett av skiløyper rundt omkring på åsene i hele kommunen og disse henger sammen med nabokommunenes løypenett. Hadeland Folkemuseum ligger i Tingelstad nær Tingelstad gamle kirke og inneholder bl.a. gamle bygninger og utstyr fra tidligere tider.

Granavollen er et eldgammelt sentrum, muligens fra lenge før vikingtiden og trolig en av de mest sentrale i hele landet i hundrevis av år. I Granåsen ved Buhammeren finnes det et gammelt nedlagt marmorbrudd med marmor med fargene rød, hvit, grå og blå er meget vakker, men dessverre altfor sprø til å brytes og brukes nå, så et pukkverk er nå den eneste steinindustrien i området. Den bergenske kongevei fra Oslo til Bergen og Pilegrimsleden fra Oslo til Nidaros skjærer gjennom kommunen fra sørvest og sør mot nord og nordøst, begge med hvilested på Granavollen.

Politikk
--------

Utdypende artikkel: Kommunestyrevalg i Gran

Gran rådhus på Jaren
Gran kommunes politiske inndeling består av kommunestyre og de to «likestilte» utvalgene formannskap og fast utvalg for plansaker. Formannskapet har ni medlemmer. Fast utvalg for plansaker har som formannskapet ni medlemmer.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 34,1 | +6,8 | 2 328 | +436 | 9 | +1 | 3 |
| Gran bygdeliste | 22,4 | −6,6 | 1 527 | −481 | 6 | −2 | 2 |
| Høyre | 18,1 | +8,7 | 1 235 | +586 | 5 | +2 | 2 |
| Fremskrittspartiet | 10,8 | +5,4 | 735 | +360 | 3 | +2 | 1 |
| Senterpartiet | 6,6 | −13,8 | 449 | −962 | 2 | −4 | 1 |
| Sosialistisk Venstreparti | 2,8 | +2,8 | 194 | +194 | 1 |  |  |
| Rødt | 2,6 | +2,6 | 175 | +175 | 1 | +1 |  |
| Venstre | 1,4 | −0,5 | 95 | −34 |  |  |  |
| Miljøpartiet De Grønne | 1,3 | −2,0 | 88 | −53 |  |  |  |
| Andre |  | −4,6 |  | −318 |  |  |  |
| Valgdeltakelse/Total | 62,7 % | 6 931 | 27 | 9 |
| **Ordfører:** Gunn Elisabeth Alm Thoresen (Ap) | **Varaordfører:** Gunn Seigerud (H) |
| Merknader: Kilde:  og  |

Kjente personer fra Gran
------------------------

* Amund Larsen Gulden (1823-1901), fotograf og politiker/ordfører
* Kristian Horn (1903-1981, botaniker og human-etiker
* Michael Staksrud (1908-1940), skøyteløper
* Hans Engnestangen (1908-2003), skøyteløper
* Kirsten Langbo (1909–1996), forfatter
* Thorstein Treholt (1911–1993), stortingsrepresentant (Ap), landbruksminister, fylkesmann i Oppland
* Odd Lundberg (1917–1983), skøyteløper
* Reidar Liaklev (1917–2006), skøyteløper
* Per Mørtvedt (1920-2006), oppdretter av kaldblodstraver
* Erik Pløen (1925-2004), keramiker
* Lars Velsand (1941–), stortingsrepresentant (Sp) 1981-1989
* Arne Treholt (1942–2023), spiondømt journalist og embetsmann
* Lars Grini (1944–), skihopper
* Rigmor Aasrud (1960–), stortingsrepresentant (Ap), statsråd 2009-2013
* Anne Tingelstad Wøien (1965–), stortingsrepresentant (Sp) 2009-2017
* Trond-Arne Bredesen (1967–), kombinertløper
* Kjersti Grini (1971–), håndballspiller
* Jo Inge Berget (1990-), fotballspiller
* Hadelandstrioen, skøytetrio som besto av Hans Engnestangen, Michael Staksrud og Ivar Ballangrud, hvorav de 2 første var fra Gran (den delen som tidligere het Brandbu kommune).

Tusenårssted
------------

Søsterkirkene på Gran, Mariakirken (t.v.) og Nikolaikirken
Granavollen Gjæstgiveri
Steinhuset ved Gran prestegård Foto: Sven Rosborn 
Kommunens tusenårssted er det eldgamle historiske senteret Granavollen, som er området rundt Søsterkirkene og Steinhuset i Gran, antagelig et senter på Østlandet i rundt 2000 år eller mer. Granavollen består dessuten av mer enn 300 år gamle Granavoldens Gjæstgiveri, Grans gamle kommunehus, de gamle stallene, enkesetet Sjo gård hvor Åsmund Olavsson Vinje døde (han ligger gravlagt ved Søsterkirkene), Sanne skole og noen andre bygninger med kunst, kultur og historie. Dessuten er det flere hoteller og pensjonater i området. En travbane er også anlagt i området. På Granavollen har man utsikt over de fruktbare flatbygdene på Hadeland og til åsene rundt Hadeland, men bare nesten til den fiskerike Randsfjorden som man kan ane i vest. Også Oppland fylkes tusenårstre er plantet her. Granavollen er utgangspunkt for fotturer rundt i "kulturlandskapet" og opp på topper (f.eks. Sølvsberget) og opp til Granåsen.

Søsterkirkene er to steinkirker fra middelalderen som er bygd side ved side. Den minste og eldste er Mariakirken, en enskipet romansk kirke, mens Nikolaikirken er en treskipet basilika, sannsynligvis inspirerert av byggingen av Halvardskirken i Oslo.

Ifølge sagnet ble kirkene bygd av to søstre, men en bedre forklaring er at Mariakirken er bygd for den lokale menigheten, mens Nikolaikirken er en hovedkirke for Hadeland som den gang var et meget betydelig større område enn det er i dag.

Severdigheter
-------------

* Søsterkirkene på Granavollen, to steinkirker fra middelalderen
* Steinhuset er en av de eldste ikke-kirkelige bygg i Norge fra middelalderen
* Gran prestegårdshage
* Tingelstad gamle kirke, en stenkirke fra middelalderen
* Hadeland Folkemuseum
* Steinsettingen på Bilden
* Brandbukampen
* Skulpturstopp: «The Gran Boathouse» av Rachel Whiteread i Røykenviken på Hadeland

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  *Norsk stadnamnleksikon*. Samlaget. 1997. s. 180. ISBN 8252149057.
5. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
6. ↑  Dette tall er for innbyggere i kommunen per 1. jan 2013, det stemmer ikke med tallet i kommunens infoboks som er av nyere dato.
7. ↑  Statistisk sentralbyrå (1. juli 2014). «Tettsteder. Folkemengde og areal, etter kommune.». Besøkt 4. juli 2014.
8. ↑  valgresultat.no
9. ↑  «Kommunestyret − konstituerende møte (19.10.2023)». Gran kommune.

Eksterne lenker
---------------

* Offisielt nettsted Rediger på Wikidata

* (en) Gran, Norway – kategori av bilder, video eller lyd på Commons Rediger på Wikidata
* (no) Gran (kommune) i Store norske leksikon
* (no) Lokale historier fra Gran kommune
* (no) Gamle Brenneriet – Hjemmeside
* (no) Skulpturstopp på Gran

| Innlandet |
| --- |
| Innlandet | Alvdal · Dovre · Eidskog · Elverum · Engerdal kommune · Etnedal · Folldal · Gausdal · Gjøvik · Gran · Grue · Hamar · Kongsvinger · Lesja · Lillehammer · Lom · Løten · Nord-Aurdal · Nord-Fron · Nord-Odal · Nordre Land · Os · Rendalen · Ringebu kommune · Ringsaker · Sel · Skjåk · Stange · Stor-Elvdal · Søndre Land · Sør-Aurdal · Sør-Fron · Sør-Odal · Tolga · Trysil kommune · Tynset · Vang · Vestre Slidre · Vestre Toten · Vågå · Våler · Østre Toten · Øyer · Øystre Slidre · Åmot · Åsnes | Norge |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** BIBSYS **·** VIAF **·** GND **·** ISNI **·** GeoNames **·** Sentralt stedsnavnregister
 |